Монгол Улсын Их Хурлын 2008 оны намрын ээлжит чуулганы Төрийн байгуулалтын байнгын хорооны 10 дугаар сарын 16-ны өдөр /Пүрэв гараг/-ийн хуралдаан 16 цаг 40 минутад Төрийн ордны \"А\" танхимд эхлэв.  
   
            Байнгын хорооны дарга, УИХ-ын гишүүн Ө.Энхтүвшин ирц, хэлэлцэх асуудлын дарааллыг танилцуулж, хуралдааныг даргалав.  
   
            Хуралдаанд ирвэл зохих 18 гишүүнээс 11 гишүүн ирж, 61.1 хувийн ирцтэй байв. Үүнд:  
   
            Чөлөөтэй: Э.Бат-Үүл, Г.Баярсайхан, Л.Гүндалай,  Д.Загджав, Д.Одхүү, Н.Энхболд  
   
            Тасалсан: Н.Алтанхуяг  
 Нэг.Монгол Улсын 2007 оны төсвийн гүйцэтгэлийг батлах тухай УИХ-ын тогтоолын төсөл /хоёр дахь хэлэлцүүлэг/  
Хэлэлцэж буй асуудалтай холбогдуулан Сангийн сайд С.Баярцогт, тус яамны газрын дарга Б.Батжаргал, Ж.Үхэртар, С.Мягмардаш, Үндсэн хуулийн цэцийн Тамгын газрын дарга Ж.Чойжанцан, Төрийн албаны зөвлөлийн гишүүн Б.Өнөбаатар, Сонгуулийн ерөнхий хорооны албаны дарга Д.Баяндүүрэн, УИХ-ын Тамгын газрын нарийн бичгийн дарга Б.Ганбат, ерөнхий нягтлан бодогч Д.Жанчивдорж, Хяналт шалгалтын хэлтсийн референт А.Батсайхан, Төрийн байгуулалтын байнгын хорооны референт Г.Чагнаадорж нарын бүрэлдэхүүнтэй ажлын хэсэг байлцав.  
   
Төсвийн гүйцэтгэлтэй холбогдуулан УИХ-ын гишүүн Ж.Сүхбаатарын асуусан асуултад ажлын хэсгээс С.Баярцогт, Б.Ганбат, Б.Батжаргал нар хариулж, тайлбар хийв.  
Ө.Энхтүвшин:-Монгол Улсын 2007 оны төсвийн гүйцэтгэлийн хоёр дахь хэлэлцүүлгийг чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.  
Зөвшөөрсөн      11  
Татгалзсан                   0  
Бүгд                             11  
Гишүүдийн олонхийн саналаар дэмжигдэж, Төсвийн зарлагын хяналтын дэд хороонд шилжүүлэв.  
   
   
Хуралдаан 17 цаг 00 минутад өндөрлөв.  
   
   
   
   
   
   
   
Тэмдэглэлтэй танилцсан:   
   
ТӨРИЙН БАЙГУУЛАЛТЫН   
БАЙНГЫН ХОРООНЫ ДАРГА                                                  Ө.ЭНХТҮВШИН  
   
   
   
   
Тэмдэглэл хөтөлсөн:  
   
ХУРАЛДААНЫ ТЭМДЭГЛЭЛ ХӨТЛӨГЧ                                    Ц.НАРАНТУЯА  
   
   
   
   
   
   
   
   
   
   
   
   
   
   
   
   
   
   
   
   
   
   
   
   
   
   
   
   
УИХ-ЫН 2008 ОНЫ НАМРЫН ЭЭЛЖИТ ЧУУЛГАНЫ  
ТӨРИЙН БАЙГУУЛАЛТЫН БАЙНГЫН   
ХОРООНЫ 10 ДУГААР САРЫН 16-НЫ ӨДРИЙН  
 ХУРАЛДААНЫ ДЭЛГЭРЭНГҮЙ ТЭМДЭГЛЭЛ  
   
   
Ө.Энхтүвшин:-Байнгын хорооны хурлыг нээе. Баярсайхан, Гүндалай, Загджав гишүүд ирээгүй байна. Энхболд гишүүн чөлөөтэй байна. Ингээд Байнгын хорооны хуралдах ирц бүрджээ.   
   
Өнөөдөр хэлэлцэх асуудал Монгол Улсын 2007 оны төсвийн гүйцэтгэл батлах тухай УИХ-ын тогтоолын төсөл, хоёр дахь хэлэлцүүлэг байна.  
   
Энэ дээр би дэлгэрэнгүй танилцуулга хийх ёстой. Та бүхэнд материал тарсан байгаа. Энэ юу юм бэ гэхээр манай байнгын хороонд хамаарагддаг УИХ-ын дэргэдэх байгууллагуудын төсвийн тухай асуудал байгаа. Материал тарсан учраас би ярих хэрэггүй болов уу гэж бодож байна. Шууд асуулт тавья. Дараа нь саналаа хэлье. За Сүхбаатар гишүүн.  
   
Ж.Сүхбаатар:-Энд байгаа төсвийн ерөнхийлөн захирагчдын төлөөлөгчдөөс асууж болно тийм ээ.   
   
Ө.Энхтүвшин:-Болно.  
   
Ж.Сүхбаатар:-Тэгвэл Их Хурлын Тамгын газрынхаа төсвийг гол нь сонирхоод байгаа юм. Энэ УИХ-д суудалтай улс төрийн намуудын санхүүжилт чинь манай Их Хурлын Тамгын газрын төсөв дээр суудаг юмуу?  
   
Б.Ганбат:-Тийм ээ  
   
Ж.Сүхбаатар:-Хэдий хэрийн юм байна?  
   
Б.Ганбат:- 1 гишүүнд 10 сая.   
   
Ж.Сүхбаатар:-Өөр нэг төсвийн зардал байдаг чинь энэ юутай хамааралтай юу, үгүй юу? улс төрийн намуудын юун дээр чинь сонгогчийн саналтайд тооцож мөнгө өгөх заалт байдаг шүү дээ. Сонгогчийн авсан санал болгон дээр 1 удаа гээд.   
   
Б.Ганбат:-Тэр хамаа байхгүй.  
   
Ж.Сүхбаатар:-Энэ бас мөнгө УИХ-д суудалтай улс төрийн намын санхүүжилтэнд тооцогдоод манай Тамгын газрын төсөвт орох уу, үгүй юу гээд би асуух гээд байна л даа. Нэг удаадаа. Тэр чинь нэлээн хэмжээний мөнгө байсан санагдах юм.  
   
С.Баярцогт:-Сүхбаатар гишүүний асуултанд хариулъя. Энэ мөнгө 2008 оны төсөвт суугаагүй юм байна лээ. Бид нар 2009 оны төсөвт суулгаж байгаа. Гэхдээ хуулийн дагуу сонгууль болж дууссанаас 3 сарын дотор энэ мөнгийг олго гэж байгаа юм. Тэгэхээр хоёр асуудал гараад байгаа юм.  
   
Нэгдүгээрт,бид нарт Дээд шүүх рүү тайлбар хүсчихсэн байгаа, энэ асуудлаар.    
   
Нөгөө талд нь, Сонгуулийн ерөнхий хороонд бас тайлбар хүсчихсэн байгаа. Саналын хүчинтэй хуудаснаас тоолно гэсэн заалттай байхгүй юу.   
   
Хоёрдугаарт, нэг өгсөн санал болгоныг 1000 гэж тоолно гэж байгаа юм. Тэгэхээр бас нэг хүндрэл нь юу гарчихаад байна гэхээр 1 хүнд өгсөн санал гэхээр 1 хүн чинь тойргоосоо шалтгаалаад 1 хүн 2 санал, 1 хүн 3 санал, 1 хүн 4 санал өгчихсөн байгаа. Энэ болгоныг 1 санал гэж тоолох уу, эсвэл өгсөн болгоноор нь нэмээд явах уу гэхээр зөрүү гараад байгаа юм. Бүгдийг нь тоолохоор 3 орчим тэрбум төгрөг гарчихаад байдаг. Яг сонгогчидтой тоолохоор 1 тэрбум гарчихаад байдаг.   
   
Ж.Сүхбаатар:-Аргачлал нь тийм байлаа ч гэсэн энэ ондоо жишээ нь төсөвт тусгагдах уу? одоо бол өнгөрчихсөн шүү дээ, тодотгол.  
   
С.Баярцогт:-Энэ ондоо харин суулгаагүй байхгүй юу. Угаасаа суугаагүй юм байна лээ.   
   
Ж.Сүхбаатар:-Энэ УИХ-д суудалтай улс төрийн намуудаас саяны санхүүжилтийг Тамгын газрын төсвөөс салгаж, улсын төсвөөс шууд санхүүжүүлэх энэ саналтай та санал нийлж байгаа юу, ингэж хийгдэх үү?  
   
С.Баярцогт:-Батжаргал, бид нар УИХ-ын төсөв дотроо суулгаж байгаа биз дээ, эсвэл тусдаа статъяа болгоод. Тэгэхээр зэрэг аль нэг төсвийн ерөнхийлөн захирагч дээр суулгаж л таараа шүү дээ, тэрнийг нэг тайлбарлаадах даа. Сүүлийн мөнгийг. 9 оных дээр яаж суулгасан бэ гээд.  
   
Б.Батжаргал:-9 оны төсөв дээр Их Хурлын Тамгын газрын багц дотор суулгаж байгаа.   
   
Ж.Сүхбаатар:-Гишүүнийхийг үү?  
Б.Батжаргал:- Тийм  
Ж.Сүхбаатар:-Тэгэхээр энийг харин асуугаад байна л даа. Баярцогт сайдаас асууж байна. Энийг салгаад өгчихгүй бол энэ чинь Их Хурлын зардал нэг л том нүсэр юм харагдаад, тэр нь яг Их Хурлын гишүүдийн албан үйл ажиллагаанд чиглэгдээгүй ийм зардлыг нь суулгаад өгчихөөр чинь манай энэ төсөв бас их томорч гадна талдаа их эвгүй харагдаад байна шүү дээ. Тэгэхээр энийг салгаж өгөөчээ, энийг дэмжиж байна уу гэж асуугаад байна л даа.  
   
С.Баярцогт:-Яг сонгуулийн дүнгээр бий болж байгаа, намуудад өгч байгаа санхүүжилт учраас уул нь яг зохих, суулгах нь Их Хурал болчихоод байгаа юм. Хэрвээ Их Хурал дээр суулгаж болохгүй, өөр юман дээр суулга гэхээр явж явж Сангийн сайдын багцан дээр л суудаг юм билээ.  
   
Ж.Сүхбаатар:-Харин тэгээд Сангийн сайдын багц дээр суулгаж өгч болох уу г эж асуумаар байна.  
   
С.Баярцогт:-Тэрнийг 9 оны төслийг хэлэлцэх үед нь ярих хэрэгтэй. Яагаад гэвэл бид нар 9 оны төсвийг өргөн барихдаа УИХ дээр суулгаад өргөн барьчихсан байгаа. Хэлэлцүүлгийн явцад яриад Их Хурал дээр суулгахгүй, Сангийн сайд дээр суулгана гэвэл дараа нь нэг яахав хэлбэр талаасаа Их Хурал нь арай бага зардалтай, Сангийн сайд дахиад их зардалтай тийм л юм болно. Яг угтаа жинхэнэ чиг үүргээрээ бол УИХ-ын төсөв дээр 4 жилд нэг удаа сонгуулийн жилийн төсөв дээр суухаас өөр аргагүй л юм билээ.  
   
Ж.Сүхбаатар:-Үргэлжлүүлээд сүүлд үг хэлье гэж бодсон юм. Асуултаа асууснаараа дуусгачихъя гэж бодож байна. Нэг ийм юм байна. Энэ ингээд гүйцэтгэлүүд дээр түрүүнд чуулганы хуралдаан дээр ч хэлсэн, нэлээн зузаан зузаан юм уншлаа л даа. 2007 оны төсвийн гүйцэтгэлд манай бас нөхдүүд чиглэл чиглэлээрээ нэлээн сайн дүн шинжилгээ хийсэн байна. Асуудлуудыг гаргаад тавьчихсан байна. Би асуух гээд байна. Энэ бол ингээд болоод өнгөрсөн асуудлуудын тухай манай Байнгын хороод ингээд яриад явж байгаа. Миний хувд сонирхогдож байгаа ямар асуудал байна вэ гэхээр 8 оны төсвийн гүйцэтгэл гээд ярихаар зэрэг та надад бараг хамаагүй гээд дараа нь бас нэг ерөнхий юм яриад явчих байх. Тэгэхээр  энэ 9 оны төсвийн гүйцэтгэлийг бид нар 11 онд ярьж таарч байна уу, 10 онд байна уу?   
   
Тэгэхээр тэр үед би зориуд мартахгүйн үүднээс, протоколд оруулах үүднээс асуух гээд байгаа юм нь энэ төсвийн гүйцэтгэлд олон зүйлүүд яригдлаа. Та сонсоод байна. Та яг бидэнд Төрийн байгуулалтын байнгын хорооны гишүүдэд яг энэ 9 оны төсвийн гүйцэтгэлийг гаргах үед эндээс юуг дээрдүүлсэн байж, тодорхой ямар амжилтанд хүрсэн байж чадна гэж амлаж чадах вэ? Дараа би Төсвийн гүйцэтгэл хэлэлцэх үед танаас асууна гэж бодож байгаа юм л даа, жилийн дараа юмуу, 2 жилийн дараа. Энэ дээр та Сангийн сайдын хувьд ямар бодол төрж байна, энэ олон тоо баримтууд гарч байна, дүгнэлтүүд гарч байна. Тэгэхээр 9 оны төсвийн гүйцэтгэл бол яг таны гараар орж зарцуулагдаж, төсвийн зарцуулалт, хуваарилалт явагдана. Энэ бол таны хувьд бусад нөхдүүдээс, өмнөх нөхдүүдээсээ та чанарын ямар өөрчлөлтөнд, үр дүнд хүргэсэн байх вэ гэж асуумаар байгаа юм.  
   
С.Баярцогт:-Сүхбаатар гишүүн их чухал асуудал асууж байна. Хариулна. Би ийм юм хүсч байгаа юм. Ер нь бол Монгол улсын 2007 ооны төсвийн гүйцэтгэл бол хамгийн сайн  гарсан төсвийн гүйцэтгэл гэж би бодож байгаа. Би бас шалтгааныг нь хэлье. Яагаад гэвэл 2007 оны төсвийг 2 удаа тодотгосон гэдэг чинь батлагдсанаасаа хойш 2 удаа тодотгосон гэсэн үг шүү дээ. Дараа нь Засгийн газрын шийдвэрээр 5 удаа хөдөлгөөн хийсэн. Тогтоолоор.  
   
Өөрөөр хэлбэл, 2007 оны төсвийг үндсэндээ 7 удаа хөдөлгөөн хийсэн төсөв байхгүй юу. Тэгэхэд ийм гүйцэтгэлтэй гарч байна шүү. 9 оных дээр би ямар зарчим барьж байгаа вэ гэхээр Жавзмаа дарга байж байна, Төсвийн байнгын хороон дээр бид нар ярьсан. Ер нь төсвөө хэтрүүлсэн төсвийн ерөнхийлөн захирагч нар, төсвийн менежерүүд тэд нарт арга хэмжээ авдаг санкцийг нь тодорхой болгоё, тийм санал оруулж ирж байя гэж байгаа юм. Тэгэх юм бол цаашдаа төсөв хэтрүүлсэн захирсан захирагч нар байхгүй болгоно нэгдүгээрт.  
   
Хоёрдугаарт, ажлаа дутуу хийсэн, хэмнэлт биш, дутуу хийсэн төсвийн ерөнхийлөн захирагч менежерүүдэд бас арга хэмжээ авдаг болъё гэж байгаа юм. Би энийг сайжирна гэж ойлгоод байгаа. Яагаад гэвэл Эдийн засгийн байнгын хороо ажлын хэсэг гаргачихсан. Энэ асуудлуудыг хянаж шалга гээд.  
   
Хоёрдугаарт, төлөвлөлт нь сайжирна. Өөрөөр хэлбэл, 2008 он хүртэл маш олон объект зураггүй, тойм зургаар суулгагдсан байгаа. Тийм учраас төсөвт өртөг нь явцын дунд дандаа нэмэгдээд байгаа. Энэ нь өөрөө төсвийн сахилга батыг маш их хэмжээгээр алдагдуулж байгаа энэ асуудал.  
   
Гуравдугаарт, ер нь Сангийн яамны бүтцийг эргэж харж байгаад бид нар дотоод хяналтын. Сангийн яаманд ерөөсөө дотоод хяналт байдаггүй байхгүй юу. Тэр дотоод хяналтын газар юмуу хэлтсийг бий болгоно гэж байгаа юм. Тэгээд Монгол Улсын төрийн сан, аймаг суман дээр байгаа төрийн сангийн гүйлгээ, үйлчилгээ, яг ажлыг... бид нар санхүүжилтийг нь хийх ёстой шүү дээ. Тэгэхээр санхүүжилтийн гүйцэтгэлтэй холбогдуулж хийж байгаа санхүүжилтийг цаг тухай бүрд нь шалгаад ийм 3 маш том хэмжээний дэвшил гарна гэж ингэж ойлгож байгаа. Тийм учраас үр дүн нь сайжирна.  
   
Ө.Энхтүвшин:-Асуулт байна уу? Өнөөдрийн хуралдаанд УИХ-ын Тамгын газрын нарийн бичгийн дарга Ганбат, ерөнхий нягтлан бодогч Жанчивдорж, Үндсэн хуулийн цэцийн Тамгын газрын дарга Чойжанцан, Төрийн албаны зөвлөлийн гишүүн Өнөбаатар, Сонгуулийн ерөнхий хорооны дарга Баттулга одоохондоо ирээгүй байна, ажлын албаны дарга Баяндүүрэн, УИХ-ын Тамгын газрын хяналт шалгалын хэлтсийн ажилтан Батсайхан, Сангийн яамнаас улсууд байна, Үхэртар, Мягмардаш, орлогын хэлтсийн дарга Ганбат, хөрөнгө оруулалтын хэлтсийн дарга Гэрэлмаа, төсвийн нэгтгэлийн хэлтсийн дарга Нарангэрэл, бодлого зохицуулалтын газрын мэргэжилтэн Мөнгөнцэцэг, Батжаргал. Ийм улсууд байна. Асуулт тавьж болно. За асуулттай гишүүн алга байна.  
   
Санал хэлэх гишүүн байна уу? байхгүй байна.   
   
Санал хураалт явуулъя. Монгол Улсын 2007 оны төсвийн гүйцэтгэл батлах тухай УИХ-ын тогтоолын төслийн 2 дахь хэлэлцүүлгийг Байнгын хороогоороо хийж эхэлж байна. Энүүгээр санал хураалт явуулъя. 2 дахь хэлэлцүүлэг хийхийг дэмжье гэсэн гишүүд гараа өргөнө үү. 100 хувийн саналаар дэмжлээ. Энэ дүнг Зарлагын хяналтын дэд хороонд өгөх юм байна.   
 Ингээд байнгын хорооны хуралдаан өндөрлөлөө.  
 Соронзон хальснаас хянаж буулгасан:  
   
ХУРАЛДААНЫ ТЭМДЭГЛЭЛ  
ХӨТЛӨГЧ                                                                                             Ц.НАРАНТУЯА